Tramitació electrònica dels procediments
Reglament de salons recreatius i de joc
Condicions i requisits dels locals i instal·lacions
Empreses titulars dels salons recreatius i de joc
Inscripció de les empreses de salons recreatius i de salons de joc
Verificació del compliment dels requisits
Informe previ de viabilitat per a salons de joc
Sol·licitud i tramitació de salons de joc
Modificacions de les autoritzacions de salons de joc
Renovació de les autoritzacions de salons de joc
Extinció de les autoritzacions de salons de joc
Transmissió de les autoritzacions de salons de joc
Nombre de màquines i la seva distribució
Regles especials per a salons recreatius
Entrada de persones menors d'edat
Regles especials per a salons de joc
L'article 141 de l'Estatut d'Autonomia de Catalunya atribueix a la Generalitat de Catalunya la competència exclusiva en matèria de joc, apostes i casinos, si l'activitat s'acompleix exclusivament a Catalunya, que, en tot cas, a més de la creació i autorització de jocs i apostes i llur regulació, inclou la regulació de les empreses dedicades a la gestió, comercialització, com també la regulació i els controls dels locals, les instal·lacions i els equipaments utilitzats per a complir aquestes activitats.
D'altra banda, la Llei 15/1984, de 20 de març, del joc, atribueix competències al Departament competent en matèria de joc i apostes per aprovar les reglamentacions especials dels jocs i les apostes, establint el contingut mínim que han de tenir aquestes reglamentacions autoritzades a Catalunya.
Així mateix la disposició final tercera habilita al Govern perquè dicti les disposicions que calen per desplegar la citada llei, tenint en compte la potestat reglamentària que li correspon, d'acord amb l'article 39.1 de la Llei 13/2008, de 5 desembre, del president de la Generalitat i del Govern.
Pel Decret 22/2005, de 22 de febrer, es va aprovar el Reglament de salons recreatius i de joc, que regula entre d'altres, les disposicions relatives a locals i instal·lacions, empreses titulars de salons, règim d'autoritzacions d'instal·lació i règim de funcionament, entre d'altres.
Aquest Decret ha estat modificat pel Decret 243/2007, de 6 de novembre, d'estructura del Departament d'Interior, Relacions Institucionals i Participació, i posteriorment pel Decret 53/2008, d'11 de març, de modificació del Decret 240/2004, de 30 de març, d'aprovació del catàleg de jocs i apostes autoritzats a Catalunya i dels criteris aplicables a la seva planificació; i del Decret 22/2005, de 22 de febrer, d'aprovació del Reglament de salons recreatius i de joc.
Atès que cal introduir determinades modificacions en el reglament citat amb la finalitat d'ampliar d'un a tres anys el termini durant el qual un saló de joc pugui restar sense cap activitat, tenint en compte que el termini d'un any que es preveia difícilment permet al titular del saló, entre d'altres, el seu trasllat a un altre ubicació, com també la realització d'obres importants de reforma del local.
A més, també s'han d'adequar les condicions i requisits tècnics que han de complir els salons ateses les noves normatives relatives, entre d'altres, a prevenció i seguretat en matèria d'incendis en establiments, a prevenció i control ambiental de les activitats i a espectacles públics i activitats recreatives.
Igualment, cal regular en el reglament les condicions que han de complir els salons de joc quan es vulguin realitzar canvis que afectin a les condicions de l'autorització concedida, com també concretar els requisits que han de complir per renovar les autoritzacions.
D'altra banda, es vol simplificar el procediment administratiu relatiu a salons recreatius per tal de facilitar a les empreses l'exercici de l'activitat econòmica a l'empara del que estableix el Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica i tenint en compte el que disposa la Directiva 2006/123/CE del Parlament Europeu i del Consell de 12 de desembre de 2006, relativa als serveis en el mercat interior.
Atesos els canvis que es volen incloure en el reglament que ha estat modificat pel Decret 243/2007, de 6 de novembre, i pel Decret 53/2008, d'11 de març, es considera convenient aprofitar per unificar en un únic text legal el contingut de la reglamentació relativa a salons recreatius i de joc.
Atesos els informes emesos pel Consell Assessor d'espectacles i activitats recreatives i pel Consell de Treball, Econòmic i Social de Catalunya en relació amb el reglament citat;
Per tot l'exposat, d'acord amb el dictamen de la Comissió Jurídica Assessora, a proposta del conseller d'Interior, Relacions Institucionals i Participació, i en l'ús de les atribucions que estableix la disposició final tercera de la Llei 15/1984, de 20 de març, del joc, amb la deliberació prèvia del Govern,
Els procediments administratius regulats en aquest Reglament s'han de tramitar obligatòriament per mitjans electrònics quan així s'estableixi per Ordre de la persona titular del departament competent en matèria de joc i d'espectacles, d'acord amb el que disposa el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
Les sol·licituds d'autorització i comunicacions a què fa referència el Reglament de salons recreatius i de joc, aprovat pel Decret 37/2010, de 16 de març, es podran presentar també davant la xarxa d'oficines de Gestió Empresarial de la Generalitat de Catalunya i, si escau, a la seu corporativa electrònica de la Generalitat de Catalunya [URL], formalitzades en impresos que es poden descarregar des de la seu corporativa electrònica de la Generalitat de Catalunya o en qualsevol de les unitats administratives on es presenta la sol·licitud.
Les sol·licituds d'autorització i de renovació de salons de joc que en el moment de l'entrada en vigor d'aquest Decret es trobin en tràmit, s'han d'ajustar als requisits que en aquest Decret s'hi preveuen.
Per tal que les sol·licituds d'autorització i renovacions de salons de joc puguin adequar-se als requisits que es preveuen en aquest Decret, es suspendrà la tramitació del procediment durant tres mesos per tal que puguin adaptar-se als nous requeriments.
Es deroguen les normes següents:
El Decret 22/2005, de 22 de febrer, d'aprovació del Reglament de salons recreatius i de joc.
La disposició final primera del Decret 243/2007, de 6 de novembre, d'estructura del Departament d'Interior, Relacions Institucionals i Participació.
L'article 2 del Decret 53/2008, d'11 de març, de modificació del Decret 240/2004, de 30 de març, d'aprovació del catàleg de jocs i apostes autoritzats a Catalunya i dels criteris aplicables a la seva planificació; i del Decret 22/2005, de 22 de febrer, d'aprovació del Reglament de salons recreatius i de joc.
Els salons són establiments dedicats principalment a explotar màquines recreatives o tipus A, o recreatives amb premi o tipus B.
Es denominen salons recreatius o tipus A els que es destinen únicament a la instal·lació i explotació de màquines tipus A, i salons de joc o tipus B, els que es destinen a la instal·lació i explotació de màquines tipus B, sens perjudici que també instal·lin i explotin màquines tipus A.
En aquests establiments també poden ser instal·lats i explotats màquines o aparells esportius o recreatius no subjectes a aquest reglament.
Els locals i instal·lacions destinats a salons recreatius i de joc han de complir les condicions de seguretat en cas d'incendi i d'utilització que determini la reglamentació específica d'aplicació.
Així mateix, les instal·lacions, els equips i els sistemes ubicats en els locals destinats a salons recreatius i de joc han de complir les reglamentacions específiques corresponents en matèria de seguretat industrial, sens perjudici de les especificacions que s'estableixen en aquest reglament.
En tot cas es prohibeix la nova instal·lació de salons recreatius i de joc en edificis institucionals, sanitaris i docents i a menys de 100 metres, com a mínim, de distància de centres d'ensenyament reglat.
L'accés principal dels locals ha de tenir una amplada lliure mínima d'1,80 metres.
No és preceptiu un vestíbul per a aquesta activitat.
Els salons recreatius i de joc han de tenir portes d'accés que no permetin l'entrada lliure des de l'exterior.
En els salons de joc, en el cas que les portes romanguin obertes, el seu personal haurà de controlar que no hi accedeixin menors d'edat.
Les portes que donen a la via pública o espai exterior han d'enretirar-se del pla de la façana en l'amplada de la seva fulla, exceptuant les portes d'emergència, quan ho permetin les ordenances municipals.
A efectes del que disposa aquest article, s'aplica el que disposa la normativa vigent sobre mobilitat, accessibilitat i supressió de barreres arquitectòniques.
La superfície mínima útil dels salons recreatius és de 50 metres quadrats.
La superfície mínima útil dels salons de joc serà de 100 metres quadrats i 150 metres quadrats segons es tracti de poblacions amb menys de 50.000 habitants o superior, respectivament.
Per superfície útil s'entén la que és normalment accessible al públic, és a dir, el vestíbul, si n'hi ha, la sala de joc i els lavabos.
Les altres dependències, incloses les sortides d'emergència i les vies d'evacuació, no són comptabilitzades.
L'alçada lliure mínima del local és de 2,80 metres.
No obstant això, s'admetran zones del local amb no menys de 2,50 metres sempre que no representin més del 50% de la sala de joc.
En els lavabos, l'alçada no pot ser inferior a 2,10 metres.
El local ha de respectar un volum mínim de 4 metres cúbics per persona i disposar d'un sistema de ventilació capaç, bé per renovar, bé per extreure, o bé ambdues coses alhora, almenys 8 volums/hora.
El concepte indicat de volum mínim pot compensar-se amb un sistema de climatització que satisfaci els requeriments de la vigent Reglamentació sobre instal·lacions de calefacció, climatització i aigua calenta sanitària.
La cabuda màxima del local es determina en la proporció d'una persona cada 1,50 metres quadrats de superfície útil del saló.
Els salons recreatius i de joc han de disposar de forma visible i llegible per a qualsevol persona usuària, de rètols situats a l'entrada de l'accés al saló que han d'indicar el nombre màxim de màquines, el seu tipus i l'aforament màxim del saló; en els salons de joc, a més a més ha de constar la prohibició d'entrada als menors de 18 anys.
L'horari de funcionament dels salons de joc és el comprès entre les 9 i les 4 hores.
Els salons han de tenir, com a mínim, un lavabo per a homes i un altre per a dones.
Per cada 250 persones de cabuda, han de disposar de les peces següents:
a) Per a homes: una pica, un vàter i un urinari.
b) Per a dones: una pica i un vàter.
Els salons recreatius de màquines tipus A i cabuda no superior a 50 persones han de tenir, com a mínim, un lavabo mixt amb una pica i un vàter.
Els locals amb personal contractat han de tenir, per al seu ús, una dutxa i una pica.
La ventilació dels lavabos ha de complir la reglamentació vigent.
Els salons recreatius i de joc instal·lats en centres o galeries comercials o d'oci i lleure no estan obligats a complir el que disposa aquest article, sempre que el propi centre o galeria disposi de serveis suficients, d'acord amb la normativa específica que li sigui d'aplicació.
Tots els establiments han de disposar d'un pla d'autoprotecció en el qual s'especifiquin les consignes d'actuació a seguir pel personal encarregat acompanyades d'uns plànols esquemàtics del local i de les seves instal·lacions de risc, amb identificació dels quadres de distribució i protectors elèctrics.
Aquest pla s'ha de mantenir actualitzat i ha d'estar a disposició de les autoritats inspectores.
La persona titular és responsable de mantenir en estat d'ús tots els elements i sistemes de seguretat; de vetllar pel bon ordre a l'establiment i de respondre amb eficàcia a les eventualitats i emergències que s'hi produeixin.
Els establiments amb superfície útil superior a 500 metres quadrats han de tenir a la vista del públic sobre un suport fix i inalterable, preferentment prop dels accessos principals, un plànol esquemàtic del local amb indicació clara de totes les vies de sortida possibles, a més de la ubicació dels mitjans d'alarma i contra incendis de primera intervenció.
En aquest mateix plànol i de manera breu s'han d'indicar les consignes precises sobre la conducta del públic en cas d'alarma.
Per a la instal·lació d'un saló recreatiu o d'un saló de joc, la persona interessada s'ha d'inscriure en el Registre d'empreses de màquines recreatives i d'atzar i constituir una fiança.
Les normes per a la inscripció i per a la constitució de la fiança estan establertes en la normativa de màquines recreatives i d'atzar.
Les empreses han de constituir una fiança addicional de la mateixa quantia que la d'inscripció, per a cada nou saló.
L'esmentada inscripció com a empresa de saló recreatiu o de saló de joc habilita per explotar les màquines corresponents instal·lades en els salons dels quals l'empresa inscrita sigui titular, sense necessitat d'inscripció com a empresa operadora.
Per a la instal·lació de salons recreatius, la persona titular de l'activitat ha de presentar una comunicació davant els serveis territorials del departament competent en matèria de joc i espectacles en la qual s'ha d'adjuntar la documentació següent:
a) Declaració responsable que manifesti la disponibilitat del local i de la llicència municipal corresponent, que compleix els requisits exigits per la normativa d'aplicació, i que es compromet a mantenir el seu compliment durant el temps inherent a l'exercici de l'activitat.
b) Plànols de l'emplaçament, situació i local, detallant el nombre i el lloc d'instal·lació de les màquines i el d'altres aparells no inclosos en el Reglament, subscrit per un tècnic competent.
c) Projecte tècnic de les condicions tècniques regulades en aquest Reglament, subscrita per un tècnic competent.
Aquests establiments poden disposar d'un servei de bar però en cap cas es poden servir ni consumir begudes alcohòliques.
Als efectes de verificació del compliment dels requisits i el seu posterior control, els serveis territorials del departament competent en matèria de joc i espectacles, han de sol·licitar informe als òrgans competents, respectivament, en matèria de seguretat ciutadana i en matèria de salut sobre les condicions sanitàries del local.
La inexactitud, falsedat o omissió, de caràcter essencial, en qualsevol dada o document que consta o acompanya a la declaració responsable o a la comunicació prèvia, determina la impossibilitat de continuar amb l'exercici de l'activitat de saló recreatiu, un cop es tingui constància dels fets i es doni audiència a la persona interessada, sens perjudici de les responsabilitats que es puguin derivar.
Qualsevol persona física o jurídica pot formular consulta sobre la possibilitat d'instal·lació de salons de joc.
Per obtenir l'esmentada informació la persona sol·licitant ha d'adjuntar a la seva sol·licitud els documents següents:
a) Fotocòpia compulsada del document nacional d'identitat o document acreditatiu de la personalitat del/ de la titular o escriptura de constitució i, si escau, documentació acreditativa de la situació jurídica en el moment de la sol·licitud, si és persona jurídica, en el cas que l'Administració de la Generalitat no pugui obtenir-la en el moment de la sol·licitud per mitjans electrònics d'acord amb la disposició addicional segona.
b) Plànols de situació del local on es pretengui instal·lar el saló.
A la vista de la documentació presentada i dels informes previstos en l'article 15.2, la direcció general competent en matèria de joc i d'espectacles ha d'emetre informe relatiu a la viabilitat de la instal·lació en el termini de 3 mesos a comptar des de la presentació de la sol·licitud.
Aquest informe no implica la concessió de l'autorització administrativa d'instal·lació del saló de joc objecte d'aquest d'informe previ.
L'autorització d'instal·lació de salons de joc o tipus B és atorgada per la persona titular de la direcció general competent en matèria de joc i d'espectacles, valorant la incidència en el medi social i urbà, les possibles repercussions sobre la infància i la joventut, la seguretat ciutadana, les condicions del local, i d'acord amb la planificació de 125 salons de joc establerta per la Generalitat de Catalunya.
Per tal d'efectuar aquesta valoració es sol·liciten informes dels òrgans competents en matèria de seguretat ciutadana, que es consideren determinants per a la resolució, i de l'Ajuntament corresponent en relació amb les condicions de prevenció i de seguretat en cas d'incendi, d'acord amb les seves competències i amb la incidència en el medi social i urbà i a les possibles repercussions sobre la infància i la joventut.
Els salons de joc poden disposar de servei de bar destinat a les persones clientes del saló, que com a màxim pot ocupar un 10 % de la superfície útil del saló.
L'autorització d'instal·lació de salons de joc s'ha de sol·licitar per una empresa inscrita en el Registre d'empreses de màquines recreatives i d'atzar, mitjançant escrit adreçat a la persona titular de la direcció general competent en matèria de joc i espectacles, que reuneixi els requisits previstos en la vigent normativa sobre procediment administratiu.
L'esmentada sol·licitud ha d'anar acompanyada de la documentació següent:
a) Plànols de l'emplaçament, situació i local, detallant el nombre i el lloc d'instal·lació de les màquines i el d'altres aparells no inclosos en el Reglament, subscrit per un tècnic competent.
b) Projecte tècnic de les condicions tècniques regulades en aquest Reglament, subscrita per un tècnic competent.
c) Llicència municipal d'activitat o sol·licitud d'aquesta llicència a l'ajuntament corresponent.
La manca de la llicència municipal serà causa de revocació de l'autorització obtinguda.
d) Informe favorable del Departament competent en matèria de salut sobre les condicions sanitàries del local.
e) Documentació que acrediti la disponibilitat del local.
f) El justificant d'haver constituït la fiança addicional establerta en el Reglament de màquines recreatives i d'atzar, en el cas que sigui necessària.
En el cas de salons de joc situats en centres o galeries comercials o d'oci i lleure la llicència municipal corresponent del saló pot ser substituïda per la corresponent al centre, sempre que aquesta contempli l'activitat d'explotació de màquines recreatives amb premi o de tipus B.
Presentats els documents esmentats i fetes les comprovacions pertinents, es resoldrà l'autorització d'instal·lació i s'atorgarà un número de registre al local a l'efecte que pugui obtenir les pertinents autoritzacions per a l'explotació de cada màquina que es pretengui instal·lar.
Transcorregut el termini de 6 mesos des de la presentació de la sol·licitud sense que s'hagi dictat i notificat la resolució corresponent a les persones interessades, es podrà entendre estimada.
Les persones titulars dels salons de joc o de tipus B han de sol·licitar autorització prèvia de la persona titular de la direcció general competent en matèria de joc i d'espectacles, sempre que vulguin realitzar modificacions en els locals que impliquin:
a) Obres de reforma i manteniment que canviïn la configuració del saló o que afectin a l'ampliació o disminució de la superfície útil.
b) L'ampliació o reducció del nombre de màquines, o del tipus de màquines autoritzades.
c) En general, qualsevol alteració de les circumstàncies que van motivar l'autorització.
Quan les modificacions dels salons que es sol·liciten impliquen una alteració de la informació que es desprèn dels documents a què fan referència els apartats a) i b) de l'article 16, s'ha d'adjuntar amb la sol·licitud el projecte de reforma, redactat per la persona tècnica competent.
La tramitació de la sol·licitud de modificació seguirà el mateix procediment previst per el d'autorització d'instal·lació de salons de joc regulat als articles 15 a 17, sens perjudici de les adaptacions que es derivin de la tramitació d'un procediment de modificació.
La sol·licitud de renovació de les autoritzacions de salons de joc s'ha de presentar amb sis mesos d'antelació a la data de finalització de la vigència de l'autorització d'instal·lació.
A la sol·licitud s'ha d'adjuntar informe favorable del departament competent en matèria de salut, sobre les condicions sanitàries del local i certificació subscrita pel tècnic competent, acreditativa del compliment dels aspectes següents:
a) Condicions de seguretat i solidesa del local i de la seva aptitud per l'ús pel qual està destinat.
b) Correspondència exacta dels locals i instal·lacions al projecte pel qual es va concedir l'autorització o modificació autoritzada.
c) Situació i estat de les instal·lacions de protecció contra incendis i altres instal·lacions.
Presentada la documentació, es podrà sol·licitar l'ampliació de la informació i documentació que fos necessària.
La persona titular de la direcció general competent en matèria de joc i d'espectacles, adoptarà la resolució corresponent.
Les autoritzacions de salons de joc s'extingeixen:
a) A sol·licitud de la persona titular.
En aquest cas cal l'extinció prèvia de les autoritzacions d'emplaçament vigents, d'acord amb el que disposa el Reglament de màquines recreatives i d'atzar.
c) Per les causes previstes en l'article 9 de la Llei 1/1991, de 27 de febrer, reguladora del règim sancionador en matèria de joc.
d) Per sanció de revocació de l'autorització imposada, d'acord amb la Llei 1/1991, de 27 de febrer, reguladora del règim sancionador en matèria de joc.
e) Per canvi de titularitat, d'acord amb el que preveu l'article següent.
La cancel·lació de la inscripció en el Registre d'empreses de màquines recreatives i d'atzar determina la revocació de les autoritzacions d'instal·lació de salons de joc concedides a nom de la persona titular de la inscripció cancel·lada.
Les autoritzacions de salons de joc es poden transmetre per qualsevol de les formes admeses en dret, sempre que la nova persona titular figuri ja inscrita en el Registre d'empreses de màquines recreatives i d'atzar.
La transmissió s'ha de comunicar a la direcció general competent en matèria de joc i d'espectacles dins el termini de 15 dies des de la seva realització i comportarà l'emissió d'una nova autorització a nom de la nova persona titular.
En el cas que sigui necessària la constitució de la fiança addicional a què fa referència l'article 11, establerta en el Reglament de màquines recreatives i d'atzar, la nova persona titular ha d'aportar el justificant de la seva constitució dins el termini anteriorment esmentat.
D'acord amb allò que disposa la normativa aplicable, especialment el Reglament de màquines recreatives i d'atzar, als salons cal que hi hagi en qualsevol moment la documentació següent:
a) El llibre o fulls d'inspecció a què fa referència el Reglament de màquines recreatives i d'atzar.
b) Un exemplar d'aquest Reglament així com del Reglament de màquines recreatives i d'atzar.
c) Exemplars de fulls oficials de reclamació/denúncia.
A més, el salons de joc o tipus B han de tenir les autoritzacions de funcionament del saló i d'emplaçament de les màquines que s'hi trobin instal·lades.
En els salons de joc està totalment prohibida l'entrada de persones menors d'edat, encara que disposin d'un espai dedicat exclusivament a màquines tipus A. Per tal de garantir el compliment d'aquesta prohibició hauran de disposar d'un servei de vigilància.
Els salons de joc poden sol·licitar i obtenir una autorització específica per instal·lar màquines especials per a sales de joc autoritzades d'acord amb el que disposa el Reglament de màquines recreatives i d'atzar.
En aquest cas estaran sotmesos al règim de control d'accés de persones que tinguin prohibida l'entrada a sales de joc amb els elements necessaris per exercir aquest control, d'acord amb la reglamentació específica de control de prohibicions d'accés a sales de joc.
Es poden autoritzar la instal·lació de màquines especials per a salons de joc en una dependència a l'efecte dins el saló de joc.
En aquest cas el règim de control d'accés de persones que tenen prohibida l'entrada a salons de joc s'aplica exclusivament a la dependència en la qual estigui autoritzada la instal·lació de màquines especials per a salons de joc, dependència que ha d'estar contínuament controlada pel personal del saló de joc.